| **Juzefas Jodkovskislenk. *Józef Jodkowski*** |
| --- |
|  |
| Juzefas Jodkovskis |
| Gimė | 1890 m. gruodžio 20 d.Gardinas |
| Mirė | 1950 m. spalio 2 d. (59 metai)Varšuva |
| Tėvas | Juzefas Jodkovskis |
| Motina | Sofija Zanievska Jodkovska |
| Sutuoktinis (-ė) | Halina Bobrovska |
|  |
| Veikla | archeologas, meno istorikas ir numizmatas |
|  |
| Alma mater | Maskvos archeologijos institutas |

**Juzefas Jodkovskis** (lenk. *Józef Jodkowski*, 1890 m. gruodžio 20 d. Gardinas – 1950 m. spalio 2 d. Varšuva) – Baltarusijos, Lietuvos ir Lenkijos archeologas, meno istorikas ir numizmatas.

Biografija
----------

Gimė 1890 m. gruodžio 20 d. bajorų Juzefo, sūnaus Felikso Jodkovskio ir Sofijos iš Zanevskių šeimoje Didžiųjų Jodkevičių dvarelyje, kuris stovėjo Eismontų parapijoje (Gardino apskrityje). Būtent, Eismontuose: Didžiųjų Jodkevičių, Mažųjų Jodkevičių, Žukevičių dvaruose nuo senų laikų gyveno Jodkovskiai, kurie naudojo herbą Nalęcz. 

Vaikystės metais Juzefas Jodkovskis gavęs privačias pamokas pas būsimą Vilniaus universiteto profesorių Stanislovą Kostialkovskį, dėl ko sėkmingai išlaikęs egzaminus įstojo į Gardino berniukų gimnaziją. Istorijos pagrindus joje dėstė žinomas Gardino profesorius Eustachijus N. Orlovskis, su kuriuo vėliau Jodkovskis susirašinėjo daug metų iki pat profesoriaus mirties. 

Studijų gimnazijoje metais Juzefas aktyviai domėjosi Gardino istorija. Tuo metu ėmė kolekcionuoti rankraščius ir monetas. Taip pat dėka puikaus dailės mokytojo Šapilovo, susidomėjo tapyba. 

Gimnazijos metais Juzefas Jodkovskis susipažino su rašytoja Elze Ožeškiene, kuri leido jam naudotis savo biblioteka. 
Pirmą straipsnį Juzefas Jodkovskis parašė 1906 metais, kuris buvo išspausdintas "*Dziennik Wileński*". Šis straipsnis buvo skirtas Stepono Batoro laikų surastai viename muziejuje monetai. Straipsnis taip pat buvo perpublikuotas 1911 m. "*Wiadomosci Numizmatyczno-Archeologiczni*". 

Kitą straipsnį Jodkovskis parašė po metų. Jis buvo skirtas Lietuvos Didžiosios Kunigaikštystės piniginių vienetų atnaujinimui, ko ėmėsi Zigmantas Vaza.

1913 m. Juzefas Jodkovskis baigė Maskvos archeologijos institutą. Dirbo Maskvos archeologijos institute ir Rumiancevo muziejuje, vėliau konservatoriumi Vilniaus, Gardino ir Minsko gubernijose.

Mokslinė veikla
---------------

Tyrinėjo Gardiną, Krėvą, Lydą, Trakus ir kitas vietoves. Nuo 1922 m. Balstogės apygardos konservatorius. Vėliau dirbo Gardine, kur įkūrė istorijos ir archeologijos muziejų, jis 1930 m. perkeltas į Gardino pilį. 1932-1937 m. organizavo kasinėjimus Gardino pilies teritorijoje. Per Antrąjį pasaulinį karą Tautinio muziejaus Varšuvoje numizmatikos kabineto vedėjas ir Varšuvos numizmatų draugijos pirmininkas.

Bibliografija
-------------

* Pieczęcie polskie w Muzeum Rumiancowskim (*Lenkiški antspaudai Rumiancevo muziejuje*), Krokuva, 1910 m.
* Grodno (*Gardinas*), Vilnius, 1923.
* Muzeum w Grodnie. Zarys dziejów powstania i rozwoju, Grodno, 1923.
* Grodzisko Wołkowyskie, Grodno, 1925.
* Cerkvi Prisposoblennya k oboronie v Litve i Litovskoj Rusi oraz dwie krotkie rozprawki: Soobscenija o Synkovickoj cerkvi i Zamok v Mirie (Lietuvos ir Lietuvos Rusios cerkvės pritaikytos gynybai), Trudy Komissii po Sochranenii Drevnich Pamjatok Imper. Mosk. Archeol. Obsc. Moskva, 1915, Grodno, 1928.
* Grodno i okolice. Jeziora Augustowskie i Suwalszczyzna. Przewodnik turystyczny, Grodno, 1934.

Šaltiniai
---------

1. ↑  *Juzefas Jodkovskis*. Visuotinė lietuvių enciklopedija, T. VIII (Imhof-Junusas). – Vilnius: Mokslo ir enciklopedijų leidybos institutas, 2005. 669 psl.

Nuorodos
--------

* Юзеф Иодковский. Страницы жизни[neveikianti nuoroda]